**Philadelphia Union** on yhdysvaltalainen jalkapalloseura, jonka joukkue pelaa Major League Soccerissa. Sen kotipaikka on Pennsylvaniassa Philadelphian metropolialueella ja Delawarejoen rannalla sijaitseva Chester. Seura perustettiin vuonna 2008, ja se osallistui ensimmäistä kertaa MLS:ään kaudella 2010.

Historia
--------

### Perustaminen

Philadelphia Unionin edeltäjiä entisessä North American Soccer Leaguessa olivat Philadelphia Atoms (1973–1976) ja Philadelphia Fury (1978–1980). Kaudella 1996 aloittanut Major League Soccer oli komissaari Don Garberin mukaan pitkään kiinnostunut laajentumisesta Philadelphiaan, jonka metropolialue on väkiluvultaan Yhdysvaltain viidenneksi suurin (2009), mutta alueella ei ollut sopivia olosuhteita MLS-joukkueelle.

Philadelphia Union sai alkunsa vuoden 2006 lopulla, kun sijoittajaryhmä Keystone Sports and Entertainment alkoi suunnitella jalkapallostadionin rakentamista Philadelphian lähistölle Chesteriin. Samalla tammikuussa 2007 perustettu kannattajaryhmä Sons of Ben ajoi voimakkaasti MLS-joukkueen saamista alueelle. Avainasemassa stadionsuunnitelman konkretisoitumisessa oli julkinen tuki, sillä Pennsylvanian osavaltio, Delawaren piirikunta ja Delawarejoen satamahallinto lupasivat rahoittaa projektia yhteensä 83 miljoonalla Yhdysvaltain dollarilla. Projektiin liittyy mittava asuin-, toimisto- ja liikerakennuskompleksi, jonka keskiössä 122 miljoonan dollarin PPL Park -stadion sijaitsee.

MLS myönsi Philadelphialle, jonka kanssa paikasta kilpaili Missourin St. Louis, joukkueen 28. helmikuuta 2008. Seuran nimi, tunnus ja värit julkistettiin 11. toukokuuta 2009.

### Esikoiskausi 2010

Unionin ensimmäinen päävalmentaja Piotr Nowak on voittanut MLS Cupin sekä pelaajana että valmentajana.
Unionin ensimmäiseksi päävalmentajaksi palkattiin puolalainen Piotr Nowak 29. toukokuuta 2009. Ensimmäiset pelaajakiinnityksensä joukkue teki 25. marraskuuta MLS Expansion Draftissa, jossa se valitsi 10 pelaajaa liigan muista joukkueista. 14. tammikuuta 2010 järjestetyssä MLS SuperDraftissa Union valitsi kuusi tulokaspelaajaa, muun muassa kinshasankongolaisen hyökkääjän Danny Mwangan koko tilaisuuden ensimmäisenä. 21. joulukuuta 2009 Unionin farmijoukkueeksi vahvistettiin USL Premier Development Leaguen Reading Rage, joka muutti nimekseen Reading United AC, ja 1. maaliskuuta 2010 seura teki sopimuksen myös USL Second Divisionin Harrisburg City Islandersin kanssa.

Liittyessään MLS:ään kaudella 2010 Unionista tuli liigan 16. joukkue. Ensiesiintymisessään 25. maaliskuuta 2010 joukkue hävisi vierasottelussa Seattle Soundersille maalein 2–0. Ensimmäisen kotiottelunsa Union pelasi 10. huhtikuuta 2010 Philadelphian Lincoln Financial Fieldillä D.C. Unitedia vastaan ja voitti ranskalaisen Sébastien Le Toux’n hattutempulla maalein 3–2. Lähes 35 000 katsojaa keränneen ottelun alkuseremonioihin osallistuivat muun muassa pennsylvanialaislähtöinen Yhdysvaltain varapresidentti Joe Biden ja paikallinen jalkapallolegenda Walter Bahr. Kolmas merkkipäivä Unionin esikoiskaudella oli 27. kesäkuuta 2010, jolloin se avasi oman stadioninsa PPL Parkin.

Union sijoittui esikoiskaudellaan MLS:n itäisen konferenssin seitsemänneksi ja koko liigan 14:ksi, eikä päässyt pudotuspeleihin. Joukkueen ranskalaishyökkääjä Sébastien Le Toux valittiin liigan tähdistöjoukkueeseen.

Nimi, tunnus ja värit
---------------------

Nimi Philadelphia Union viittaa Philadelphian historiaan Yhdysvaltain ensimmäisenä pääkaupunkina ja paikkana, jossa 13 brittiläistä siirtokuntaa allekirjoittivat Yhdysvaltain itsenäisyysjulistuksen vuonna 1776. Nimi valittiin tammi–helmikuussa 2009 järjestetyssä äänestyksessä, jossa muita vaihtoehtoja olivat SC (lyhenne sanoista Soccer Club), AC (Athletic Club) ja City. Ennen tätä seuraan viitattiin nimellä MLS Philadelphia 2010.

Seuran ympäränmuotoinen tunnus symboloi yhtenäisyyttä. Sen 13 tähteä viittaavat edellä mainittuihin siirtokuntiin ja kilven muoto Philadelphian vaakunaan. Vaaleansininen väri tunnuksen keskellä tulee Philadelphian lipusta ja on samalla kunnianosoitus Sons of Ben -kannattajaryhmälle. Kilvessä esiintyvä kalkkarokäärme oli Yhdysvaltain itsenäisyyssodan symboli, joka esiintyi ensimmäisen kerran vuonna 1754 *Pennsylvania Gazettessa* ilmestyneessä Benjamin Franklinin piirtämässä pilakuvassa. Yksinkertaisempi versio tunnuksesta sisältää kilven sekä nauhan, jossa on teksti "Jungite aut Perite" (suom. *liity tai kuole*). Tämä on latinakielinen käännös fraasista "Join or Die", jota Franklin käytti pilakuvan yhteydessä.

Seuran kotipeliasun pääväri on laivastonsininen, ja pelipaidan rintamuksessa on paksu kultainen pystyraita. Värit viittaavat George Washingtonin itsenäisyyssodassa johtaman siirtokuntien armeijan väreihin. Tammikuussa 2011 seura teki neljävuotisen paitasponsorisopimuksen meksikolaisen elintarvikevalmistajan Grupo Bimbon yhdysvaltalaisen tytäryhtiön Bimbo Bakeries USA:n kanssa, jonka logo esiintyy seuran pelipaidassa kaudesta 2011 alkaen. Paikallismedian mukaan sopimuksen arvo on noin 12 miljoonaa Yhdysvaltain dollaria.

Stadion
-------

Philadelphia Unionin kotistadion on erityisesti jalkapalloa varten suunniteltu (*soccer-specific*) PPL Park, joka sijaitsee Delawarejoen rannalla Commodore Barry Bridgen kupeessa. Stadionilla on 18 500 katsojapaikkaa, ja se avattiin 27. kesäkuuta 2010.

Odottaessaan PPL Parkin valmistumista Union pelasi esikoiskautensa 2010 kaksi ensimmäistä kotiotteluaan Philadelphiassa amerikkalaisen jalkapallon NFL-joukkue Philadelphia Eaglesin stadionilla Lincoln Financial Fieldillä, jolla on runsaat 67 500 katsojapaikkaa. Seurat ovat sopineet, että Union pelaa stadionilla myös kansainvälisiä ystävyysotteluitaan.

PPL Park lokakuussa 2010. Taustalla Delawarejoki ja Commodore Barry Bridge.

Media
-----

Unionin otteluita televisioidaan paikallisesti WPVI:llä (6ABC) ja Live Well HD Networkilla Delaware Valleyn alueella. JP Dellacamera toimii selostajana ja entinen MLS-pelaaja Kyle Martino asiantuntijakommentaattorina.

Osa otteluista esitetään kansallisesti ESPN2:lla, Fox Soccer Channelilla ja TeleFuturalla.

Kannattajat
-----------

Philadelphia Unionin virallinen kannattajaryhmä on Yhdysvaltain perustajaisän ja tunnetun philadelphialaisen Benjamin Franklinin mukaan nimetty Sons of Ben, joka perustettiin tammikuussa 2007. Ryhmällä oli suuri vaikutus MLS:n vakuuttamisessa siitä, että Philadelphian alueella on riittävä kannattajapohja uudelle joukkueelle. Toukokuussa 2009 Sons of Beniin kuului noin 4 000 jäsentä.

Sons of Ben käyttää tunnusväreinään Philadelphian lipun värejä sinistä ja keltaista, ja sen motto on "Ad Finem Fidelis" (suom. *uskollinen loppuun asti*). Ryhmän tunnuslaulu on "I’m Looking Over a Four Leaf Clover". Unionin kotistadionin PPL Parkin joenpuoleinen 2 000 katsojapaikan päätykatsomo (osiot 134–140) on varattu ryhmälle.

Omistus
-------

Philadelphia Unionin omistaa sijoittajaryhmä Keystone Sports and Entertainment, LLC. Siihen kuuluvat iStar Financialin puheenjohtaja ja toimitusjohtaja Jay Sugarman (puheenjohtaja), Nick Sakiewicz (toimitusjohtaja), The Buccini/Pollin Groupin perustajat Robert Buccini, Christopher Buccini ja David Pollin, Swarthmore Groupin puheenjohtaja James Nevels ja toimitusjohtaja Paula Mandle sekä philadelphialainen asianajaja William Doran. Sakiewicz on valittu kahdesti vuoden MLS-johtajaksi työskennellessään aiemmin Tampa Bay Mutinyn ja MetroStarsin palveluksessa.

Pelaajakehitys
--------------

Unionia kaudesta 2011 alkaen edustanut Brian Carroll.
Zach Pfeffer teki Unionin kanssa ammattilaissopimuksen 15-vuotiaana.
Philadelphia Unionin yhteistyöjoukkueet Yhdysvaltain alemmilla sarjatasoilla ovat United Soccer Leaguen Harrisburg City Islanders ja Premier Development Leaguen Reading United AC. Union osallistuu myös kaudeksi 2011 paluun tehneeseen Major League Soccerin reserviliigaan.

Unionilla on yhteistyösopimus Itä-Pennsylvanian ja Delawaren juniorijalkapalloliittojen sekä noin 50 pennsylvanialaisen, newjerseyläisen, delawarelaisen ja marylandiläisen junioriseuran kanssa. Unionilla on oma junioriakatemia, joks toimii Pennsylvanian Waynessä sijaitsevan YSC Sportsin tiloissa. Delaware Valleyn alueen lupaavimmat pelaajat kokoava akatemia on kolmitasoinen ja jaettu ikävuosiin 8–12, 13–14 ja 15–18. Kolmannella ja viimeisellä tasolla ennen mahdollista siirtymistä ammattilaiskentille ovat alle 16- ja alle 18-vuotiaiden akatemiajoukkueet. Akatemia on "seuraneutraali", sillä valitut pelaajat eivät jätä omia junioriseurojaan liittyessään akatemiaan, vaan osallistuvat akatemian harjoituksiin ja otteluihin oman seuransa toiminnan ohella. Akatemiapelaajat osallistuvat muun muassa MLS:n vuosittain järjestämään alle 17-vuotiaiden Generation Adidas Cup -turnaukseen (aik. SUM Cup).

MLS:n sääntöjen mukaan seurat voivat tehdä kasvattiensa (*homegrown player*) kanssa ammattilaissopimuksen suoraan ohi vuotuisen MLS SuperDraft -varaustilaisuuden. Pelaaja lasketaan seuran kasvatiksi, mikäli hän on ollut vähintään vuoden osa seuran kehitysohjelmaa ja täyttää muut liigan kriteerit. Unionin ensimmäinen oma kasvatti on Zach Pfeffer, joka teki ammattilaissopimuksen seuran kanssa vain 15-vuotiaana joulukuussa 2010.

Lähteet
-------

1. ↑  Philly Soccer History Philadelphia Union.  Arkistoitu 23.7.2010. Viitattu 22.8.2010. (englanniksi)
2. 1 2  Twenty questions with Commissioner Garber  10.4.2006. Major League Soccer. Viitattu 22.8.2010. (englanniksi)
3. ↑  Metropolitan and micropolitan statistical area population and estimated components of change: April 1, 2000 to July 1, 2009  23.3.2010. U.S. Census Bureau. Viitattu 22.8.2010. (englanniksi)
4. 1 2 3  Sons of Ben rejoice in Philly expansion  29.2.2008. Major League Soccer. Viitattu 16.1.2010. [vanhentunut linkki]
5. ↑  Chester prepares for debut of Philly Union, opening of PPL Park  20.6.2010. DelcoTimes.com.  Arkistoitu 28.8.2012. Viitattu 22.8.2010. (englanniksi)
6. 1 2  Major hurdle cleared for Philly expansion  31.1.2008. Major League Soccer. Viitattu 16.1.2010. (englanniksi)[vanhentunut linkki]
7. 1 2  MLS awards Philadelphia 2010 expansion team  28.2.2008. Major League Soccer. Viitattu 16.1.2010. (englanniksi)[vanhentunut linkki]
8. 1 2 3  Philadelphia Union unveil name, logo  11.5.2009. Major League Soccer. Viitattu 16.1.2010. (englanniksi)[vanhentunut linkki]
9. ↑  Union name Nowak as head coach  28.5.2009. Major League Soccer. Viitattu 16.1.2010. (englanniksi)[vanhentunut linkki]
10. ↑  Union excited about MLS Expansion Draft selections  25.11.2009. Major League Soccer. Viitattu 16.1.2010. (englanniksi)[vanhentunut linkki]
11. ↑  Union presence felt at SuperDraft  14.1.2010. Major League Soccer. Viitattu 16.1.2010. (englanniksi)[vanhentunut linkki]
12. 1 2  Union Partner with City Islanders  1.3.2010. Philadelphia Union.  Arkistoitu 15.12.2010. Viitattu 1.3.2010. (englanniksi)
13. 1 2  New era for Reading PDL team  21.12.2009. United Soccer Leagues.  Arkistoitu 6.10.2012. Viitattu 16.1.2010. (englanniksi)
14. ↑  Recap: Sounders knock aside 10-man Union, 2–0  26.3.2010. Major League Soccer.  Arkistoitu 29.3.2010. Viitattu 26.3.2010. (englanniksi)
15. ↑  Le Toux helps Union hold off D.C. in Philly debut  10.4.2010. Major League Soccer.  Arkistoitu 6.7.2010. Viitattu 11.4.2010. (englanniksi)
16. ↑  Vice President Biden to Kick Off Opener  9.4.2010. Philadelphia Union.  Arkistoitu 16.12.2010. Viitattu 11.4.2010. (englanniksi)
17. 1 2  Clean and Green PPL Park to Open June 27  25.2.2010. Philadelphia Union. Viitattu 26.2.2010. (englanniksi)[vanhentunut linkki]
18. ↑  2010 Full Season Stats Major League Soccer.  Arkistoitu 8.4.2011. Viitattu 8.1.2011. (englanniksi)
19. ↑  Best XI honoree Le Toux knew he had it in him  17.11.2010. Major League Soccer.  Arkistoitu 19.11.2010. Viitattu 8.1.2011. (englanniksi)
20. 1 2 3 4 5  Club History Philadelphia Union.  Arkistoitu 23.7.2010. Viitattu 16.1.2010. (englanniksi)
21. ↑  Name Philadelphia's MLS team  19.1.2010. Philly.com. Viitattu 26.6.2010. (englanniksi)
22. ↑  Philadelphia Union MLSGear.com.  Arkistoitu 28.12.2010. Viitattu 11.1.2011. (englanniksi)
23. ↑  Union Partner With Bimbo Bakeries as Official Jersey Sponsor  11.1.2011. Philadelphia Union.  Arkistoitu 14.1.2011. Viitattu 11.1.2011. (englanniksi)
24. ↑  Union soccer team wins sponsorship from Bimbo bakery  11.1.2011. Philly.com. Viitattu 22.1.2011. (englanniksi)
25. ↑  About the Stadium Philadelphia Union.  Arkistoitu 1.7.2010. Viitattu 22.1.2010. (englanniksi)
26. 1 2  Philadelphia Union to face DC in home opener  23.9.2009. Major League Soccer. Viitattu 16.1.2010. (englanniksi)[vanhentunut linkki]
27. ↑  Stadium Facts Lincoln Financial Field.  Arkistoitu 29.5.2014. Viitattu 22.1.2010. (englanniksi)
28. ↑  Philadelphia Union to Air on 6abc  28.1.2010. Philadelphia Union.  Arkistoitu 15.12.2010. Viitattu 22.8.2010. (englanniksi)
29. ↑  JP Dellacamera to Call Play-by-Play  21.1.2010. Philadelphia Union.  Arkistoitu 15.12.2010. Viitattu 22.8.2010. (englanniksi)
30. ↑  Union Announce Broadcast Schedule, Martino  5.4.2010. Philadelphia Union.  Arkistoitu 15.12.2010. Viitattu 22.8.2010. (englanniksi)
31. ↑  Philadelphia Union 2010 Schedule Philadelphia Union. Viitattu 22.8.2010. (englanniksi)[vanhentunut linkki]
32. 1 2  Supporters Club Philadelphia Union.  Arkistoitu 1.7.2010. Viitattu 20.3.2010. (englanniksi)
33. ↑  Songs & Chants Sons of Ben.  Arkistoitu 8.3.2010. Viitattu 20.3.2010. (englanniksi)
34. ↑  Virtual Viewer Philadelphia Union.  Arkistoitu 15.3.2010. Viitattu 20.3.2010. (englanniksi)
35. ↑  Ownership Philadelphia Union.  Arkistoitu 1.7.2010. Viitattu 26.6.2010. (englanniksi)
36. ↑  Nick Sakiewicz Philadelphia Union.  Arkistoitu 16.9.2010. Viitattu 20.3.2010. (englanniksi)
37. ↑  Union Announce Reserve Schedule, Coach  18.3.2011. Philadelphia Union.  Arkistoitu 20.3.2011. Viitattu 21.7.2011. (englanniksi)
38. ↑  Partners Philadelphia Union. Viitattu 21.7.2011. (englanniksi)
39. ↑  Youth Soccer Partners Philadelphia Union.  Arkistoitu 21.7.2011. Viitattu 21.7.2011. (englanniksi)
40. ↑  Union, YSC to Unveil Academy Structure  18.11.2010. Philadelphia Union.  Arkistoitu 8.1.2011. Viitattu 21.7.2011. (englanniksi)
41. ↑  Union Academy Teams Set to Take Shape  5.3.2011. Philadelphia Union.  Arkistoitu 7.3.2011. Viitattu 21.7.2011. (englanniksi)
42. ↑  Generation Adidas Cup Major League Soccer.  Arkistoitu 15.7.2011. Viitattu 21.7.2011. (englanniksi)
43. ↑  2011 MLS Roster Rules Major League Soccer.  Arkistoitu 30.4.2011. Viitattu 21.7.2011. (englanniksi)
44. ↑  Union Sign Pfeffer as First Homegrown Player  22.12.2010. Philadelphia Union.  Arkistoitu 25.12.2010. Viitattu 11.1.2011. (englanniksi)

Aiheesta muualla
----------------

* Kuvia tai muita tiedostoja aiheesta **Philadelphia Union** Wikimedia Commonsissa

* Philadelphia Unionin sivusto (englanniksi)
* Sons of Ben -kannattajaryhmän sivusto (englanniksi)

|  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Major League Soccer |
| --- |
|  |
| Joukkueet(Kausi 2024) | 

|  |  |
| --- | --- |
| Itäinen konferenssi | 
* Atlanta United
* Charlotte FC
* Chicago Fire
* FC Cincinnati
* Columbus Crew
* D.C. United
* Inter Miami CF
* CF Montréal
* Nashville SC
* New England Revolution
* New York City FC
* New York Red Bulls
* Orlando City SC
* Philadelphia Union
* Toronto FC

 |
|  |
| Läntinen konferenssi | 
* Austin FC
* Colorado Rapids
* FC Dallas
* Houston Dynamo
* LA Galaxy
* Los Angeles FC
* Minnesota United FC
* Portland Timbers
* Real Salt Lake
* San Jose Earthquakes
* Seattle Sounders FC
* Sporting Kansas City
* St. Louis City SC
* Vancouver Whitecaps FC

 |
|  |
| Tulevat seurat | 
* San Diego FC (2025)

 |
|  |
| Entiset | 
* Tampa Bay Mutiny (1996–2001)
* Miami Fusion (1998–2001)
* Chivas USA (2005–2014)

 |

 |

 |